Document ID: 31983D0637

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 12ης Δεκεμβρίου 1983
η οποία τροποποιεί την απόφαση 81/135/ΕΟΚ της Επιτροπής περί διαπιστώσεως ότι η εισαγωγή της συσκευής με την ονομασία «EG and G PAR-OMA 2 System» δεν δύναται να πραγματοποιηθεί ατελώς ως προς τους δασμούς του Κοινού Δασμολογίου
(83/637/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρα (1), όπως τροποποιήθηκε τελευταία από τον κανονισμό (ΕΟΚ) αριθ. 608/82 (2),
τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,
Εκτιμώντας:
ότι η Επιτροπή, με την απόφαση 81/135/ΕΟΚ της 18ης Φεβρουαρίου 1981 (4), αποφάσισε ότι η εισαγωγή της συσκευής με την ονομασία «EG and G PAR-OMA 2 System», που αποτελεί το αντικείμενο της αιτήσεως της βρετανικής κυβερνήσεως της 22ας Σεπτεμβρίου 1980, δεν μπορούσε να γίνει ατελώς ως προς τους δασμούς του Κοινού Δασμολογίου, εξαιτίας του γεγονότος ότι η παραπάνω συσκευή δεν μπορούσε να θεωρηθεί επιστημονική·
ότι η απόφαση, στην οποία αναφερθήκαμε παραπάνω, εξεδόθη αφού ζητήθηκε η συμβουλή της ομάδας των ειδικών που προβλέπει το άρθρο 7 παράγραφος 5 του κανονισμού (ΕΟΚ) αριθ. 2784/79· ότι, λαμβάνοντας υπόψη τις καινούριες πληροφορίες που έγιναν γνωστές στην ομάδα αυτή με την ευκαιρία εξετάσεως μιας αιτήσεως ατελούς αποδοχής συσκευής, της οποίας ο τύπος είναι παρόμοιος μ' εκείνης που αποτελεί το αντικείμενο της αποφάσεως 81/135/ΕΟΚ, φάνηκε ότι την ημερομηνία παραγγελίας της παραπάνω συσκευής με την ονομασία «EG and G PAR-OMA 2 System», εξαιτίας των τεχνικών αντικειμενικών χαρκατηριστικών της, όπως και από την καθημερινή χρήση για την οποία προοριζόταν, θα έπρεπε να θεωρηθεί ως επιστημονική και ότι συσκευές που μπορούν να χρησιμοποιηθούν για τις ίδιες χρήσεις δεν έχουν κατασκευαστεί στην Κοινότητα· ότι, επομένως, δικαιολογείται να γίνει δεκτή ατελώς η συσκευή·
ότι, συνεπώς, η απόφαση 81/135/ΕΟΚ, την οποία αναφέραμε πιο πάνω, πρέπει να τροποποιηθεί με τέτοιο τρόπο ώστε να ληφθούν υπόψη τα στοιχεία που ήρθαν στο φως μετά την υιοθέτησή της,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το κείμενο του άρθρου 1 της αποφάσεως 81/135/ΕΟΚ της Επιτροπής αντικαταστάθηκε από το παρακάτω κείμενο:
«Η εισαγωγή της συσκευής με την ονομασία «EG and G PAR-OMA 2 System», που αποτελεί το αντικείμενο της αιτήσεως του Ηνωμένου Βασιλείου της 22ας Σεπτεμβρίου 1980, μπορεί να γίνει ατελώς ως προς τους δασμούς του Κοινού Δασμολογίου.»
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 12 Δεκεμβρίου 1983.

Labels: 3
16
1